b'\n_START_ARTICLE_\nMiltai\n_START_PARAGRAPH_\nMiltai\xc2\xa0\xe2\x80\x93 maisto ingredientas, pagrindin\xc4\x97 kepini\xc5\xb3 sudedamoji dalis, gaminama, permalant gr\xc5\xabdus. Turi daug angliavandeni\xc5\xb3, ypa\xc4\x8d\xc2\xa0\xe2\x80\x93 krakmolo, \xc5\xa1iek tiek baltym\xc5\xb3 ir cukr\xc5\xb3, l\xc4\x85stelienos._NEWLINE_Miltai skirstomi pagal \xc5\xbealiav\xc4\x85 \xc4\xaf ruginius, kvietinius, mie\xc5\xbeinius, kukur\xc5\xabz\xc5\xb3, ry\xc5\xbei\xc5\xb3, sor\xc5\xb3 ir kitus. Europoje, JAV, Kanadoje da\xc5\xbeniausiai naudojami kvietiniai miltai._NEWLINE_Archeologiniai atradimai Azijoje \xc4\xafrodo, kad miltai buvo malami daugiau nei prie\xc5\xa1 75 000 met\xc5\xb3._NEWLINE_Lietuvoje gaminami ir parduodami i\xc5\xa1 maistini\xc5\xb3 gr\xc5\xabd\xc5\xb3 sumalti miltai skirstomi \xc4\xaf tam tikrus tipus pagal standart\xc4\x85 LST 1133:2003. Tipas \xc5\xbeymimas skai\xc4\x8diumi ir raide (pvz., 405 D, 550\xc2\xa0\xc2\xb0C), j\xc4\xaf lemia po sudeginimo lik\xc4\x99s pelen\xc5\xb3 ir glitimo baltym\xc5\xb3 kiekis. Pelen\xc5\xb3 kiekis matuojamas 100 g milt\xc5\xb3 sudeginant 900\xc2\xa0\xc2\xb0C kar\xc5\xa1\xc4\x8dio laboratorijos krosnyje (ISO 2171 standartu apibr\xc4\x97\xc5\xbetas metodas A), skai\xc4\x8dius rei\xc5\xa1kia likusi\xc5\xb3 pelen\xc5\xb3 kiek\xc4\xaf miligramais, kvietiniuose miltuose \xc5\xa1is kiekis svyruoja nuo 405 (geriausi auk\xc5\xa1\xc4\x8diausios r\xc5\xab\xc5\xa1ies miltai) iki 1600, rupi\xc5\xb3 milt\xc5\xb3 pelen\xc5\xb3 kiekis yra 2000\xc2\xa0mg ir daugiau. Glitim\xc4\x85 nusako raid\xc4\x97 (geresniuose miltuose ar\xc4\x8diau ab\xc4\x97c\xc4\x97l\xc4\x97s prad\xc5\xbeios).'